Aase D. Madsen (DF), 2004-06-01:
Som det fremgår af Dansk Folkepartis betænkningsbidrag, vil Dansk Folkeparti redegøre for sin stillingtagen til L 216, CO2-kvoteforslaget, og de af ministeren stillede ændringsforslag ved anden behandling.
Jeg skal desuden meddele, at Dansk Folkeparti også anmoder om, at det tilknyttede lovforslag på skatteområdet, L 229, som skal behandles som næste punkt på dagsordenen, kommer tilbage til fornyet udvalgsbehandling. Som det fremgår af Dansk Folkepartis betænkningsbidrag, er vi stadig usikre på, hvordan regeringen vil imødegå den dobbelte regulering på afgiftsområdet, der ligger i lovforslaget i forbindelse med CO2-kvoteomkostningerne.
Der ligger nogle hensigtserklæringer fra ministerens side i både skatteforslaget og L 216, men Dansk Folkeparti ønsker et bindende tilsagn, der indebærer, at hvis det kan konstateres, at der sker en dobbeltregulering i forbindelse med de ukendte kvotepriser og de øvrige kvoteomkostninger, skal der ske en efterregulering, som efter Dansk Folkepartis mening skal gå tilbage fra den 1. januar 2005, hvor kvoteomkostningerne begynder at løbe.
Det kan ske på afgiftområdet eller på en anden måde, alt efter hvordan man nu kan finde en relevant metode til at imødegå dobbeltreguleringen, så den bliver neutraliseret.
Der er ingen, der siger, at man skal have udgifter, men Dansk Folkeparti ønsker, at der ikke må ske en dobbeltregulering, og det er et af de spørgsmål, vi vil have afklaret i forbindelse med den fornyede udvalgsbehandling.
Fra Dansk Folkepartis side finder vi det i øvrigt også ønskeligt, at den afgiftsjungle på energiområdet, der findes i øjeblikket, bliver højt prioriteret hos regeringen.
Et uhensigtsmæssigt energiforbrug på grund af afgiftsystemet vil være en barriere for en miljørigtig adfærd på energiområdet og vil derfor medføre øgede klimaomkostninger for Danmark.
Det står endnu tilbage at få klart belyst, hvad den lave virkningsgrad på 125 pct. vil betyde for varmeaftagerne i disse områder.
Af høringssvarene fremgår det, at det kan dreje sig om mange millioner kroner, det vil vi også gerne have afklaret under den kommende udvalgsbehandling, og det vil vi stille yderligere spørgsmål om.
Efter Dansk Folkepartis mening mangler vi også at få redegjort for de spørgsmål, som Europa-Kommissionen stillede i sidste uge, tror jeg det var.
De var desværre ikke oversat, men sådan skal det måske være.
De handler i hvert fald om den danske allokeringsplan, og jeg synes, det i forbindelse med det kommende udvalgsarbejde vil være relevant at få afklaret, om de vil få indflydelse på det kvoteforslag, vi andenbehandler i dag.
I øvrigt ser jeg, at der i dag er en lille notits i Børsen: Gør plads til CO2-afgifterne på skattemuseet.
Det er Henrik Høegh, formanden for Landbrugets Energiudvalg, der udtaler, at det er befriende, at skatteminister Svend Erik Hovmand endelig har meldt ud, at regeringen vil afskaffe CO2-afgifterne, og at ingen glæder sig mere end landbruget over at se disse afgifter skrinlagt i forbindelse med CO2-kvoteforslaget.
Derfor skal vi vist også lige tale med skatteministeren om, hvorvidt det er korrekt, at skatteministeren vil se på netop det område, som jeg omtalte først i min ordførertale, nemlig sammenhængen med den dobbeltregulering, der sker af både kvoter og CO2-afgifter.